**Govor predsjednice Skupštine Glavnog grada**

**dr Jelene Borovinić Bojović na svečanoj sjednici**

**povodom Dana Podgorice**

**Podgorica, 19. decembar, 2023.**

Poštovani predsjedniče Crne Gore gospodine Milatoviću,

Članovi Vlade,

Gradonačelnice Glavnog grada gospođo Injac,

Uvaženi poslanici,

Kolege odbornici,

Vaše ekselencije,

Dragi gosti - dame i gospodo,

Dobro došli na svečanu sjednicu Skupštine Glavnog grada!

Čestitam Dan Podgorice svim mojim sugrađanima i sugrađankama – onima koji su, kao i ja, rođeni Podgoričani, svima koji su izabrali Podgoricu da dođu da u njoj žive, ali i onima koji samo privremeno ili povremeno, duže ili kraće, dijele sa nama život baš na ovoj tački naše planete.

Podgorica pripada svima nama.

Vjerujem da široki bulevari, urbane građevine i savremena infrastruktura – iako su važni – nisu to što daje pravo da se jedan grad nazove modernom evropskom i svjetskom prestonicom. Takve epitete zaslužuje onaj grad koji je sposoban da jednako prigrli sve ljude koji u njemu žive, bez obzira na to kako se društveno i lično identifikuju. A naša Podgorica je bezbroj puta dokazala i uvijek iznova dokazuje da posjeduje upravo taj kvalitet.

Proslava praznika grada je trenutak sadašnjosti u kojem se prelamaju pogledi na prošlost i vizije budućnosti.

Podgorica ima prošlost na koju smo svi ponosni. Naši preci, poput prvog gradonačelnika moderne Podgorice Marka Miljanova, bili su poznati i po peru i po oružju. Baš na današnji dan, prije 79 godina, zahvaljujući hrabrosti i žrtvi naših očeva i djedova, Podgorica je odbranjena od fašizma u jednoj epskoj borbi koja je na tlu Evrope otpočela upravo u našoj zemlji.

Cijena naše odbrane bila je veoma visoka. Podgorica je slobodu dočekala gotovo sravnjena sa zemljom, uz ogromne gubitke ljudskih života. Ali snažan duh njenih žitelja nije bio ni okrznut. Tadašnja mladost  stihovima je slala poruku: "Podgorice - Titograde, podižu te ruke mlade / iako si ruševina, bićeš ljepša od Cetinja".  Tako su, poslije ratnika i književnika, na scenu stupili neimari koji su iz pepela podizali novi grad. Jedan od njih, u kasnijem poslijeratnom periodu, pa sve do ovih dana, bio je i arhitekta Pavle Popović, kojem ćemo danas uručiti najveće priznanje Podgorice za sve što je uradio za urbanizam i arhitekturu našeg grada.

Bez graditelja nema ni grada. Da bi oni mogli kvalitetno da rade svoj posao, na nama, koje su građani birali da upravljaju gradom u ovom vremenu, jeste zadatak da im stvorimo uslove za to. A da bismo to uradili, svi mi koji predstavljamo građane, moramo da međusobno razgovaramo i sarađujemo. Proteklih više od osam mjeseci od konstitusanja novog saziva, na moje veliko zadovoljstvo, uspjeli smo da Skupštinu Glavnog grada profilišemo kao instituciju živog, kvalitetnog i što je najvažnije - produktivnog dijaloga. Parlament Podgorice postao je mjesto odakle kreću brojne inicijative i impulsi u pravcu realizovanja aktivnosti koje cijelo društvo vuku naprijed.

Naš glas se danas jasno čuje. Čujete ga po pitanju najvažnijeg spoljnopolitičkog cilja naše zemlje - pridruženja Evropskoj uniji, čemu nastojimo da damo snažan zamah sa lokalnog nivoa. Čujete ga i kada treba inicirati nova zakonska rješenja, i kada treba zaštititi socijalno ranjive slojeve stanovništva, i kada je potrebno dati podršku mladima i obrazovanju, i kada se mora ustati protiv nasilja nad ženama, i kada treba inicirati nova kulturna dešavanja, i kada je nužno zaštititi dostojanstvo javnog govora, kao i onda kada je potrebno doprinijeti produbljivanju dijaloga kulturnih, nacionalnih i vjerskih grupacija i zajednica. Još jednom ću naglasiti da je naša najvažnija društvena potreba sveobuhvatni dijalog, koji će, praćen istinskim međusobnim poštovanjem, dovesti do prevazilaženja polarizacije u društvu.

I u narednom periodu, kao i do sada, nastojaću da u kapacitetu predsjednice Podgoričkog parlamenta iniciram takav dijalog u svakoj prilici. To po prirodi stvari i pripada instituciji parlamenta, čiji sami naziv ukazuje na razgovor i na riječi. Konačno, i Sveto pismo nam poručuje da je u početku svega riječ, da od riječi sve kreće i da od nje sve nastaje.

Kada smo kod toga, podsjetila bih nas sve zajedno da na današnji dan, pored praznika grada, veliki broj naših sugrađana, a vjerujem i značajan broj vas koji ste ovdje, obilježava svoju krsnu slavu, pa bih iskoristila priliku da svima koji slave čestitam i Nikoljdan.

Na kraju, želim vam da uživate u, vjerujem, zanimljivom programu koji smo pripremili za ovu svečanost.

Srećan ti praznik, Podgorice!